San Lucas 3:1-2
Wach u pixbanic i ma Wan chique i winak
1-2Xo'on panok, i Dios xu 'ijla i ma Wan, chi u c'ojol i mam Zacarías. Are xu 'an i Dios ile, are i ma Tibério 'atz laj 'atol tzij, 'o chic jolajuj junab che u 'atbal tzij. Xak i ma Póncio Piláto are i gobernador re i jyub Judéa. Xak che i junab-le, are i ma Heródes are i caj'atzil i aj Galiléa; xak i u cha' chi ma Felípe, are i caj'atzil i aj Ituréa xak i aj Traconíte; xak i ma Lisánias are i caj'atzil i aj Abilínia. Xak che i junab-le, i mam Anas, i mam Caifas, che queb, je 'atz laj sacerdóte.
Chupam i junab-le, i Dios xu 'ijla i ma Wan, chi 'o pa jyub tz'inilic. 3Xu tak bi che i jyub chu chi' i ya Jordan. I ma Wan, are xupon chila, xoc chu bixquil chique i winak chi 'o u chac quiqui jalwachij qui no'oj chi n-'us taj chuwach i Dios. Te'uri, ca kajsax ni ya piquiwi, c'utbal-re chi qui jalwachim qui no'oj chuwach i Dios. Queje u rikic ile i cuybal qui mac, xu bij i ma Wan chique i winak.